Iċ- Ċirku Bertu Funtana 9 Fuq skala nazzjonali Wistin Abela l- ministru tal- finanzji kien daħħal id- drawwa matul il- leġislatura ' soċjalista' , li jlaqqam il- budget b' xi isem li jidhirlu adatt . Ma niftakarx jekk dik is- sena kienetx is- sena tal- budget tal- qawsalla jew tas- sikkar taċ- ċintorin . Fi żgur kien , li x- xogħol fil- ħanut ta' Bertu żdied bil- qawwi . It- tè u l- kafè kienu qed jinbigħu bil- glalen u l- birra u l- minerali kienu wkoll żiedu r- ritmu fil- konsum . Il- flus li l- YMCA ġabret mit- tesserament ma damux ma taru fi spejjeż għall- preparazzjoni tal- MaltaSajf bħal per eżempju , inviloppi , bolli , letterheads , fotokopji , u elf oġġett konessi mal- kartolerija , flus għal petrol biex jitqassmu l- ittri għal ġbir mill- fabbriki u telefonati eċċ eċċ . Id- donazzjonijiet ma bdewx ġejjin bl- eluf u għalhekk il- kexxun tal- flus ta' l- Imperial Caffè eventwalment beda jissussidja lill- YMCA fl- ispejjeż tagħha hekk kif il- karus ċkejken illi kellha , itteħidlu l- aħħar ċenteżmu . Tar- Rockfest fl- AST Tignè ma ħadux gost bil- biċċa kollha tal- MaltaSajf . Rawha theddida diretta fuq il- kunċert tagħhom u ma tantx urew entużjażmu biex jgħaddulna l- lista tal- baned rok tagħhom sabiex nikkuntattjawhom , anzi jekk niftakar sewwa , id- diriġenti tal- AST ipprojbixxew lil dawk il- baned imseħbin , biex ma jipparteċipawx fil- MaltaSajf tal- YMCA . Bħall- buffura riħ , il- kelma li se jsir kunċert kbir xterdet mar- rockers u l- baned rok u kull min kellu kitarra , base , amplifier , u drum kit , u xi isem stravanganti , beda jikkorda biex jieħu sehem fil- kunċert . L- idea oriġinali tal- MaltaSajf kienet li tkun maratona ta' attivitajiet li jalteraw bejn attivitajiet sportivi filgħodu u l- mużika folk u rok filgħaxija . Kellu jkun hemm wirjiet bil- muturi u bir- roti kif ukoll wirjiet tal- arti marzjali . Kienet allokata wkoll arja għall- ikkampjar biex min ried seta' jorqod hemm ukoll . Id- dħul kien bla ħlas u anki minn ried jiġi bil- karozza seta jagħmel dan , speċi ta' drive in and see the show stil amerikan . Il- MaltaSajf kellu jsir f' Ta' Qali u jdum tliet ijiem in fila mis- 26 , sat- 28 ta' Awissu 1983 . Matul l- avveniment kellu jsir ġbir awtorizzat li mbagħad kellu jmur b' riżq tliet għaqdiet filantropiċi fosthom il- Community Chest Fund . Nassigurakom li hemm bosta x' wieħed jirrakkonta fuq l- andament u l- intriċċi li kellu dan il- festival , imma dik storja oħra li forsi xi darba tkun irrakkontata wkoll . F' dawn il- bloggati jien aktar ser naċċentwa fuq l- involvimenti diretti u indiretti taċ- ċirku Bertu Funtana kif ukoll l- impatt li ħalla dan fuq l- istess ċirku . L- attivta' tal- YMCA kienet issa iffokata kompletament fuq il- MaltaSajf . Ix- xogħol fuq iċ- ċentru l- ġdid kien tlesta imma għal raġunijiet ta' prattiċità u aċċessibbiltà l- Imperial Caffè kien rebaħ preferenza bħala uffiċċju u kif għidt qabel kien issa beda jservi bħala l- kwartieri ġenerali tal- organizzazzjoni tal- MaltaSajf . Bir- riżenja imposta fuq l- ewwel kumitat , iċ- ċirku Bertu Funtana kien esperjenza l- ewwel taqbida għal poter fi ħdanu bejn l- istess nies li s- soltu kienu jafdaw lil xulxin u li kienu jgħixu mingħajr il- ħtieġa tal- konfrontazzjoni . It- togħma morra li ħalliet din l- esperjenza gerrxet lil xi wħud u filwaqt li kien hemm min qatt ma ġie lura , oħrajn reġgħu integraw . L- uċuh familjari tal- imħarbtin ħbieb bdew jisfumaw ma' oħrajn ġodda li ma' kienux rockers , hippies , rudeboys jew punks . Kienu nies li aħna konna ngħidulhom straight jiġifieri li jgħixu ħajjithom fuq il- mudell tipiku u sterjotipat tas- soċjeta . Kienu ftit l- individwi straight li ngwalawha magħna forsi għax skoprew xi gosti minn tagħhom li kienu kompatibbli ma' tagħna bħall per eżempju l- mużika u s- smoke . Din tal- aħħar kienet dejjem iktar qed issir ' sagramentali ' fi ħdan iċ- ċirku u x' aktarx bdiet titqies bħala l- element ewlieni li kien jiddefinixxi l- persuna jekk tkunx straight jew le . L- uniċi nies li kienu jitqiesu bħala theddida għall- grupp u għalhekk mistmerra , kienu ' tal- biċċa' jiġfieri l- pulizija u r- ranki l- oħra ekwivalenti tagħhom . Mingħajr ma l- organizzazzjoni tal- MaltaSajf ittendiet kienu bdew jiġġeneraw diversi attivitajiet taħtnijiet u li kien se jkollhom impatt fuq ir- reputazzjoni tal- festival u tal- gruppi konnessi miegħu . Il- MaltaSajf kien se jsir f' waħda mill- aktar arji kbar u bierħa li għandna f' Malta u l- idea tal- Woodstock fejn iż- żgħażagħ kienu se jinġabru flimkien ' il bogħod mill- għajnejn sorveljanti tas- soċjetà , ħajret lil ħafna biex ifittxu jagħmlu provisti sostanzjali ta' ħaxixa u spirti biex iservuhom għat- tliet ijiem sħaħ . Min- naħa l- oħra l- organizzaturi tal- MaltaSajf kienu qed jippromwovu l- festival bħala avvenimnent għall- familja kollha , għalhekk dawk li kien bi ħsiebhom jixxalaw ma kienux qed jantiċipaw il- preżenza tal- pulizija fl- arja ta' Ta' Qali . Xi ġimgħa wara li sar ir- Rockfest f' Tignè , l- eżodu tar- rockers beda l- mixja mentali u spiritwali tiegħu lejn il- wesgħa enormi f' Ta' Qali . Il- preparament kienu diġa bdew u l- palk kbir tal- MaltaSajf li kien jikkonsisti fi tnax il- container tal- għoxrin pied , kien diġa f' postu . Ma' kull jum illi għadda , żdied l- apparat u x- xenarju tal- palk . Bdew is- sound checks u kien hemm diversi żgħażagħ li kienu diġa bdew iżuru l- arja u xi wħud ukoll kienu qed jorqdu hemm . Il- ġurnata tal- ftuħ waslet u l- festival beda bil- ħoss uniku tal- kitarra u l- ħarmonika ta' Grimaud . Il- mużika ssawbet bħal balzmu jew żbruffat bħal vulkan mill- ispeakers Bose u l- udjenza wieġbet bit- tisfir u t- tixjir tal- idejn . F' dik il- wesgħa bil- ħaxix niexef , l- atmosfera kienet utopika . Imdawrin f' dak l- ispazju apert , kien hemm ġemgħa sabiħa ta' żgħażagħ il- biċċa l- kbira mixħutin fl- art , min qoqoċċa ' l hemm min qaqoċċa ' l hawn ipejpu u jixorbu u jisimgħu id- daqq ta' fuq il- palk . Il- Mirage , l- iStratkast , id- Dendroid u ħafna oħrajn bl- intervalli minn Toni Grimaud u xi oħrajn solisti , ilkoll daqqew sakemm l- urieżaq fis- siġar qatgħu qalbhom li għad xi darba jsemmgħu leħinhom u l- joints tqassmu minn id għal oħra fil- folla u nħarqu sakemm in- nemus waqa' stordut . Matul il- lejl , qtajja' nies imxerdin fuq il- ħaxix , xi wħud reqdin fis- sleeping bags jew fil- kampijiet u oħrajn baqgħu imqajmin kważi l- lejl kollu , b' xi kitarra f' idejhom jew meqrudin żibel jpaċpċu u jreddnu It ' s a brand new day ta' Toni Grimaud . B' xi ftit muturi pparkjati fil- wesgħa u xi karozzi li ġew u telqu , il- lejl kien kalm u l- urieżaq u n- nemus reġgħu ħadu r- renju tagħhom f' idejhom . Xi wħud minna taċ- ċirku , li issa konna kkonsmati kompletament fl- organizzazzjoni tal- YMCA , ma kellniex iż- żmien ingawdu l- atmosfera li kien hemm . Bejn il- kordinazzjoni tal- baned u s- solisti , bejn is- sigurta' tal- post u bejn il- ġbir tal- flus u l- problemi kollha li jinqalgħu waqt l- attività , il- ħin għosfrilna u kien baqa' biss il- lejl biex induqu mill- fdal ta' tliet ijiem memorabbli . Il- ħolma li xi darba inkunu parti minn avveniment kbir li l- prinċipji tiegħu jixhdu l- ħajja libra u mużikali tagħna , issa konna wettaqnieha . Il- MaltaSajf kien riflessjoni tat- tbaħrit u l- ispontanjetà tagħna fuq skala nazzjonali . Il- funtana tat- Tritoni saret il- palk bil- containers , iċ- caċċir u r- ritwalijiet bl- inbid u s- smoke fiċ- ċimiterju u l- postijiet l- oħra issa saru l- wesgħa tal- ħaxix , u l- ħajja vagabonda tagħna ta' tixwil u rqad barra konna issa , finalment , offrejnieha wkoll lil kull rocker Malti , hemmhekk f' Ta' Qali , fil- MaltaSajf . Għandek tieħu gost bih dan , Mikiel .